ΓΡΑΠΤΗ ΕΡΩΤΗΣΗ E-1110/96 υποβολή: Gerardo Fernαndez-Albor (PPE) προς την Επιτροπή (13 Μαΐου 1996)

Θέμα: Κοινοτική συνδρομή για την βελτίωση της διαχείρισης των υδατικών πόρων στην Ισπανία

Η διαχείριση των υδατικών πόρων στην Ισπανία εξακολουθεί να παρουσιάζει σοβαρά μειονεκτήματα, με αποτέλεσμα να έχουν τελευταίως ενταθεί οι επικρίσεις για τον τρόπο λειτουργίας των αρμοδίων φορέων της χώρας, που είναι οι λεγόμενες «υδρογραφικές συνομοσπονδίες». Εκτός των επικρίσεων εκ μέρους των οικολογικών οργανώσεων, που θεωρούν τις εν λόγω συνομοσπονδίες απηρχαιωμένες δομές, πρέπει να σημειωθεί και η πρόσφατη δήλωση του Ισπανού Επιτρόπου Διοικήσεως σχετικά με την υπερεκμετάλλευση του υδραγωγού 23 της La Mancha, επικρίνοντας δριμύτατα τη δομή και τα μέσα της υδρογραφικής συνομοσπονδίας του ποταμού Guadiana.

Εξάλλου, ο εκπρόσωπος του Ταμείου για την Ευρωπαϊκή Φυσική Κληρονομία, που μετέχει στο Εθνικό Συμβούλιο Υδάτων, θεωρεί ότι οι συνομοσπονδίες αυτές ευθύνονται για την όλη παταγώδη αποτυχία της διαχείρισης των υδατικών πόρων στην Ισπανία. Γενικώς, επισημαίνεται ότι οι φορείς αυτοί σχεδιάστηκαν για να ασχοληθούν με την εκτέλεση υδραυλικών έργων και όχι με τη διαχείριση των δημόσιων υδατικών πόρων. Το αυτό ισχύει και για τις λεγόμενες Επιτροπές Υδάτων που είναι οι αρμόδιες για τις εγκρίσεις εκμετάλλευσης των υδατικών πόρων, την ποιότητα του νερού και την επιτήρηση για τα απόβλητα.

Η κατάσταση αυτή έχει αισθητές προεκτάσεις στον ισπανικό γεωργικό τομέα, ο οποίος υφίσταται τις επιπτώσεις από την ανεπάρκεια των οργάνων διαχείρισης των υδατικών πόρων στην Ισπανία. Μπορεί η Επιτροπή να μας αναφέρει εάν στο πλαίσιο της κοινής γεωργικής πολιτικής και των συναφών κοινοτικών αρμοδιοτήτων είναι δυνατή η ανάληψη μιας πρωτοβουλίας για την αναζήτηση λύσεων στα προβλήματα αυτού του τομέα, ώστε με τη συνδρομή όλων των εμπλεκομένων μερών να υπάρξει μια πιο επαρκής πολιτική για τη διαχείριση των υδατικών πόρων στην Ισπανία;

Απάντηση του κ. Fischler εξ ονόματος της Επιτροπής (14 Ιουνίου 1996)

Η συνδρομή της Επιτροπής για τη βελτίωση της διαχείρισης των υδάτινων πόρων στην Ισπανία, υλοποιείται με διαρθρωτικά μέτρα τα οποία αποσκοπούν:

- στο να αυξηθεί η αποτελεσματικότητα της διαχείρισης των υδάτινων πόρων χάρη στον εκσυγχρονισμό των υφισταμένων συστημάτων άρδευσης, στο πλαίσιο των επιχειρησιακών προγραμμάτων για τις περιοχές του στόχου 1. Η παρέμβαση που έχει σχεδιασθεί για την περίοδο 1994-1999 αφορά 263.300 εκτάρια (12,8% των αρδευομένων γαιών αυτών των περιοχών). Το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) Τμήμα Εγγυήσεων χορηγεί χρηματοδότηση προς αυτόν τον σκοπό ύψους 192 εκατ. ECU 7

- στη μείωση της χρήσης υδάτινων πόρων σε αρδευόμενες περιοχές, στο πλαίσιο των συνοδευτικών μέτρων της μεταρρύθμισης της κοινής γεωργικής πολιτικής (ΚΓΠ) για την περίοδο 1994-1999. Ένα έργο το οποίο αποσκοπεί ειδικά σ'αυτή τη μείωση της χρήσης των υδάτινων πόρων εφαρμόζεται επί του παρόντος στην περιφέρεια Castilla-La Mancha 7 το συνολικό ποσό των δαπανών που προβλέπεται ότι θα χορηγηθούν από το Τμήμα Εγγυήσεων του ΕΓΤΠΕ ανέρχεται σε 17,86 εκατ. ECU ενώ το σχέδιο αυτό καλύπτει 90.000 εκτάρια 7

- στην έμμεση συμβολή για τη μείωση των απωλειών υδάτινων πόρων εξαιτίας διαρροών, μέσω αναδασώσεων. Τα επιχειρησιακά προγράμματα για περιοχές του στόχου 1 προβλέπουν αναδάσωση 61.000 εκταρίων μη γεωργικής γης κατά την περίοδο 1994-1999. Η Επιτροπή έχει εγκρίνει, στο πλαίσιο των συνοδευτικών μέτρων της μεταρρύθμισης της ΚΓΠ, τη συγχρηματοδότηση ενός εθνικού προγράμματος για την περίοδο 1994-1997 με συνολική χρηματοδοτική δυνατότητα 430 εκατ. ECU (αντιστοιχεί σε 300.000 ptas), κυρίως για αναδάσωση γεωργικών γαιών (κανονισμός (ΕΟΚ) αριθ. 2080/92 ((ΕΕ L 215 της 30.07.1992. ))). Από το 1993 το Ταμείο Συνοχής συγχρηματοδοτεί επίσης έργα αναδάσωσης.

Η Επιτροπή δεν δύναται να αναλαμβάνει ρόλο διαιτησίας όσον αφορά εσωτερικά θέματα της Ισπανίας. Επιπλέον, η κοινή γεωργική πολιτική δεν προβλέπει νομική βάση για την ανάπτυξη κοινοτικής πολιτικής όσον αφορά τη συνολική διαχείριση των υδάτινων πόρων. Η κοινοτική πολιτική για θέματα υδάτινων πόρων αναπτύσσεται ως μέρος της περιβαλλοντικής πολιτικής, επί τη βάσει του άρθρου 130 της συνθήκης ΕΚ. Μία πρόσφατη ανακοίνωση της Επιτροπής σχετικά με την πολιτική για τους υδάτινους πόρους ανακεφαλαιώνει την υφιστάμενη νομοθεσία σ'αυτόν τον τομέα και προτείνει μία μελλοντική οδηγία-πλαίσιο για τους υδάτινους πόρους. Επί του παρόντος, η Επιτροπή συμβουλεύεται και συσκέπτεται σχετικά με το θέμα αυτό και αναμένεται ότι στο εγγύς μέλλον θα διατυπώσει σχετικά μία συγκεκριμένη πρόταση.